Zeljko Kopic a oferit o reacţie fermă, după ce fanii lui Dinamo i-au cerut demisia. Antrenorul „câinilor” a transmis că nu i-a plăcut momentul ales de suporteri pentru a face acest lucru, mărturisind că este primul care se supără atunci când echipa nu obţine rezultate pozitive.
Fanii lui Dinamo şi-au pierdut răbdarea cu Zeljko Kopic, dat fiind faptul că echipa este pe loc direct retrogradabil. Suporterii i-au cerut demisia antrenorului croat, după remiza cu Voluntari, din ultima etapă.
Zeljko Kopic, reacţie fermă după ce fanii lui Dinamo i-au cerut demisia
Zeljko Kopic a fost întrebat direct cum s-a simţit în momentele în care a auzit scandările fanilor. Acesta a oferit un răspuns clar, mărturisind că nu are nicio problemă în a discuta cu suporterii. De asemenea, antrenorul a mai fost întrebat despre viitorul său la echipă, însă nu a vrut să ofere un răspuns clar la această întrebare.
Totodată, Kopic a oferit declaraţii şi despre conflictul despre care s-a zvonit că s-ar fi născut un vestiar, între jucători. Tehnicianul croat a declarat că astfel de tensiuni sunt normale, având în vedere locul din clasament ocupat de Dinamo.
„(N.r. Ce aţi simţit când v-au cerut demisia, după meciul cu Voluntari?) Nu am nicio problemă să discut cu fanii. Dar ce nu mi-a plăcut a fost momentul şi locul pe care le-au ales. După meci, emoţiile sunt la cote maxime. Toată lumea e supărată. Sunt primul care se supără după meciuri.
(N.r. Are nevoie Dinamo de un miracol?) Da! (N.r. Veţi rămâne la Dinamo sau totul depinde de următoarele două meciuri?) Nu cred că este momentul să vorbim despre aşa ceva. Mă simt bine aici, îmi place echipa şi dau tot ce am mai bun pentru club.
(N.r. Despre cnflictul din vestiar) Nu putem să spunem că suntem în cel mai bun moment în ceea ce priveşte starea jucătorilor. E normal ca jucătorilor să le fie frică. Jucătorii care nu au jucat mult cred că alţii au primit mai multe minute. Pentru mine, toate astea sunt normale. E fotbal şi e normal să arate dacă sunt nemulţumiţi. Nu fac favoritisme când vine vorba de jucători.
Nu pot să spun că nu au existat discuţii şi că toată lumea e fericită. Nimeni nu se bucură! Dar pentru mine, „conflict” nu înseamnă asta. E ceva ce există în fiecare familie, în fiecare sport”, a declarat Zeljko Kopic, la conferinţa de presă premergătoare partidei cu U Cluj.
Primul jucător care va pleca de la Dinamo, la finalul sezonului
S-a aflat primul jucător care va pleca de la Dinamo, la finalul sezonului. Este vorba despre Ricardo Grigore, al cărui contract cu formaţia din Ştefan cel Mare va expira la finalul acestei stagiuni.
Conform fanatik.ro, Ricardo Grigore va rămâne liber de contract la finalul sezonului. Oficialii lui Dinamo nu vor să-i mai prelungească înţelegerea fundaşului, astfel că acesta se va despărţi de „câini”.
Sezonul viitor astfel va fi primul în care Ricardo Grigore nu se va mai afla sub contract cu Dinamo. Fundaşul a fost crescut la echipa de juniori a clubului alb-roşu şi a evolua în întreaga sa carieră la formaţia din Ştefan cel Mare.